En tyv blev natten til mandag taget på fersk gerning, da han forsøgte at stjæle europaller hos en virksomhed i Frederikshavn.

Det lykkedes ikke en mand midt i 20'erne at slippe afsted med de europaller, han natten til mandag forsøgte at stjæle hos en virksomhed på Ellerhammervej i Frederikshavn. Det fortæller vagtchef Thomas Ottesen fra Nordjyllands Politi. - Vi fik en melding om, at en person var set i færd ved at stjæle paller, og vores patrulje, som var i området, kom frem til stedet og kunne konstatere, at det var rigtigt nok, siger vagtchefen. Patruljen anholdt manden, som erkendte på stedet, at han havde forsøgt at stjæle paller. Der er tale om en mand midt i 20'erne fra lokalområdet. Palletyven er løsladt igen, men er sigtet for tyveri.